Ny Xbox-konsol spiller med Ultra HD-muskler | Tech | DR
Ny Xbox-konsol spiller med Ultra HD-muskler
Men den nye konsol vil stå over for hård konkurrence. når den udkommer 7. november i år.
Microsofts Xbox One X har en langt mere simpel fremtoning end den oprindelige Xbox One. (© Microsoft)
12. juni 2017 kl. 11.49
Den gigantiske amerikanske spilmesse, E3, finder sted fra den 13.-15. juni i år. Som altid op til den store messe smider spilfirmaerne om sig med en masse spændende nyheder.
I år er Microsoft ude med en af de større nyheder. De sender nemlig en ny udgave af Xbox One på markedet. Den nye maskine, der var kendt under kodenavnet Xbox Scorpio i sin udvikling, støver virkelig ‘x’-tasten af på tastaturet. Den har nemlig officielt fået titlen Xbox One X.
Læs også:E3: Tynd 4K-Xbox kommer til august - Premium Xbox om et år
Maskinen er ikke en “helt ny generation”, men en stærkere udgave af Xbox One.
En maskine med muskler
Xbox One X bliver fysisk mindre end den oprindelige Xbox One. Til gengæld bliver hardwaren væsentligt stærkere, særligt når det gælder konsollens grafik-muligheder.
Den er særligt bygget til 4K-grafik, det vil sige grafik i meget høj opløsning til de nyeste skærme. Konsollen har samtidig indbygget en UHD Blu-ray-afspiller, så man også kan udnytte konsollen til at se Blu-ray-film i ultra høj opløsning. Selvom man ikke har et tv med 4K-muligheder, indeholder konsollen også muligheden for at pynte på det grafiske udtryk, når man spiller på andre skærme.
Læs også:Playstation 4 får måske en storebror
Udover forbedret grafik og brugeroplevelse annoncerede Microsoft blandt andet også muligheden for, at man nu kan spille spil fra den oprindelige Xbox på både Xbox One og Xbox One X.
Microsofts oprindelige Xbox One-konsol har ikke klaret sig overvældende i forhold til Sonys PlayStation 4, der lige nu fører i salget antallet af solgte konsoller på verdensplan markant. I februar i år var salget af PlayStation 4-konsoller således dobbelt så stort som antallet af Xbox One-konsoller.
Xbox One X er konkurrenten til Sonys PlayStation 4 Pro, der kom på markedet sidst år, og som også bød på en teknisk opgradering. Spørgsmålet er, om Xbox One X kan ændre udviklingen markant, men med 28 millioner solgte eksemplarer af Xbox One, er det ikke umuligt.
Læs også:Tre VR-headsets du kan købe i år
Xbox One X udkommer på tværs af kloden den 7. november. Den danske pris bliver 3999. Den bliver dermed en del dyrere, end Sonys PlayStation 4 Pro.